លោកស្រី​អោង​សាន​ស៊ូជី​ធ្វើ​ទស្សនកិច្ច​អន្តរជាតិ​លើក​ដំបូង​ក្នុង​រយៈ​ពេល​២៥ឆ្នាំ
ព័ត៌មាន​អន្តរជាតិ​សំខាន់​ៗ​សម្រាប់​ព្រឹកថ្ងៃពុធ ទី​៣០​ ខែ​​ឧសភា។
លោកស្រីអោងសានស៊ូជី ដែលជាឥស្សរជនខាងលទ្ធិប្រជាធិបតេយ្យនិងជាមេដឹកនាំប្រឆាំងយូរយាមកហើយក្នុងប្រទេសភូមាកំពុងស្ថិតនៅក្នុងរាជធានីនៃប្រទេសថៃដោយនេះការធ្វើដំណើរអន្តរជាតិលើកទីមួយរបស់លោកស្រីក្នុងរយៈពេល២៤ឆ្នាំហើយបានបញ្ចប់សម័យមួយនៃការនៅដាច់ពីគេនៅក្នុងប្រទេសលោកស្រី។ លោកស្រីបានទទួលការអបអរសាទរស្វាគមន៍ពីសំណាក់ពួកអ្នកកាសែតនិងក្រុមអ្នកគាំទ្រដែលបានស្រែកបន្ទរថា«អ្នកម្តាយ Suu» នៅក្រោយយន្តហោះលោកស្រីបានចុះចតនៅឯចំណតយន្តហោះអន្តរជាតិក្រុងបាងកកកាលពីយប់ថ្ងៃអង្គារ។ បន្ទាប់មកគេបានដឹកលោកស្រីតាមរថយន្តចេញពីទីនោះ។ លោកស្រីអោងសានស៊ូជីនឹងស្នាក់នៅក្នុងប្រទេសថៃបីបួនថ្ងៃហើយគេរំពឹងថាលោកស្រីនឹងជួបជាមួយលោកស្រីនាយករដ្ឋមន្ត្រីថៃ យីងឡាក់ ស៊ីណាវរ៉ាត្រាYingluck Shinawatra ផងដែរ។ លោកស្រីអោងសានស៊ូជីនឹងថ្លែងសុន្ទរកថាទៅកាន់វេទិកាសេដ្ឋកិច្ចពិភពលោកអំពីទ្វីបអាស៊ីខាងកើតនៅពេលបន្ទាប់មកទៀតក្នុងសប្តាហ៍នេះ។ ជាមួយកំណើននៃចំនួនមនុស្សស្លាប់និងការណ៍ដែលពួកបស្ចឹមប្រទេសបានបណ្តេញពួកអ្នកការទូតស៊ីរី លោកខូហ្វ៊ី អាណាន់ Kofi Annan ប្រេសីតសន្តិភាពអន្តរជាតិបានមានប្រសាសន៍ប្រាប់ប្រធានាធិបតីស៊ីរី បាសារ អាល់ អាសាដBashar al-Assad ថាផែនការសន្តិភាពមាន៦ចំណុចរបស់អ.ស.ប.«មិនអាចមានជោគជ័យបានទេប្រសិនបើគ្មានវិធានការមុះមុតដើម្បីបញ្ឈប់អំពើឃោរឃៅ»។ កាលពីថ្ងៃអង្គារ រដ្ឋាភិបាលអ៊ីរ៉ង់បាននិយាយថាខ្លួនបានផលិតកម្មវិធីប្រឆាំងនឹងវីរុសមួយដែលអាចប្រយុទ្ធនឹងអ្វីដែលពួកអ្នកជំនាញការខាងកុំព្យូទ័រ ហៅថា«អាវុធតាមអ៊ីនធឹណិតទំនើបបំផុតដែលមិនទាន់បានបង្ហាញ»។ វីរុសដែលលួចយកទិន្នន័យបានចូលវាយលុកកុំព្យូទ័រក្នុងប្រទេសអ៊ីរ៉ង់និងផ្នែកឯទៀតៗនៃភូមិភាគមជ្ឈឹមបូព៌ា។ កងកម្លាំងអាហ្វហ្កានិស្ថាននិងកងកម្លាំងអូតង់បាននិយាយថាការវាយប្រហារមួយតាមអាកាសបានសម្លាប់មេដឹកនាំមានឋានៈខ្ពស់បំផុតទីពីរនៃអង្គការអាល់កៃដា al-Qaida ក្នុងប្រទេសអាហ្វហ្កានិស្ថាន។ លោកប្រធានាធិបតីស្ហេខ ស្ហារីហ្វ ស្ហេខ អាមេដ Sheikh Sharif Sheikh Ahmed នៃប្រទេសសូម៉ាលី បាននៅរស់រានមានជិវិតពីការប៉ុនប៉ងធ្វើឃាតមួយដោយពួកជនសកម្មប្រយុទ្ធ អាល់សាបាប់ al-Shabab។ ប្រទេសស៊ូដង់និងប្រទេសស៊ូដង់ខាងត្បូងបានចាប់ផ្តើមធ្វើការចរចាសន្តិភាពដោយផ្ទាល់លើកទីមួយរបស់ពួកគេចាប់ទាំងពីមានការប៉ះទង្គិចគ្នាឆ្លងកាត់ព្រំដែនកាលពីខែមុនមក។ ការរញ្ជួយផែនដីខ្លាំងមួយក្នុងផ្នែកខាងជើងនៃប្រទេសអ៊ីតាលីដែលបានបណ្តាលឱ្យមនុស្សយ៉ាងតិចណាស់១៥នាក់ស្លាប់បានកើតមានទ្បើងក្រោយមានការរញ្ជួយផែនដីដ៏ប្រល័យមួយទៀតនៅក្នុងតំបន់ដដែលនោះកាលពីពេលមុននេះក្នុងខែនេះ។